钦定古今图书集成/明伦汇编/闺媛典/第092卷 > 郑好密妻詹氏
## 钦定古今图书集成/明伦汇编/闺媛典/第092卷 > 郑好密妻詹氏

按《处州府志》：“詹氏，郑好密妻。密尝忤大姓刘某，刘伺
倾之。适土寇聚采银坑，诬坐密。巡司戒捕，密逃去。捕
卒四人缧詹入官晡。时涉漭瀁三十里无人烟，詹自
度不免。时一卒髯勇三卒惟命。詹知之，目属髯勇卒，
背三卒绐之曰：‘暝涉深麓，三管勾无礼，愿君为主，毋
纵其乱，妾行君家惟所私’。髯勇卒意詹悦己，颔之。三”
卒言稍涉戏，辄诟之。越二十里，至黄坛，遇归樵，詹顾
髯勇卒曰：“妾履折不利。”暝行，假樵刀去之。执履呼四卒戏曰：“妾掷履先得者，当侍寝。”远投屐于棘丛，四卒
喧笑，望屐竞趋。詹引樵刀自刎，四卒惊走。时盛夏，暴
尸于道，经旬，蝇蚋不侵，面色如生。事闻，有司执四卒
毙之，邑人陈中州为之传。